Prie teatro ištakų

Petras Blaževičius,

 Rokiškio savivaldybės kultūros, turizmo ir ryšių su užsienio šalimis skyriaus vedėjas

 Nors teatro ištakų randama dar pirmykštėje visuomenėje, tikrąja teatrinio meno tėvyne laikoma Senovės Graikija, padovanojusi pasauliui daugybę kultūrinių vertybių. Ir šiandien, turistinių kelionių metų lankydami išlikusius antikinius teatrus, mes pajuntame tą neišpasakytą būseną, kuri apima atėjus į tuos didžiulius ir, mano akimis, pakankamai tobulus statinius.

 Dramos, tragedijos ir komedijos, pantomimos, spektakliai, mirakliai ir misterijos, operos, baletai, operetės, miuziklai –tai kelias, kuriuo Europoje žengė teatras, kaip deimantas įgaudamas vis naujų atspalvių ir patraukdamas daugybę žmonių. XVIII amžiuje profesionalūs, nacionaliniai teatrai buvo įsikūrę visose svarbiausiose centrinės Europos šalyse.

 Kaip savo knygoje “Lietuvių teatro raidos bruožai” pabrėžė teatrologas Vytautas Maknys, Vilniuje pirmą kartą teatro uždanga pakilo dar XVI amžiuje. “Nuo to laiko- XVI a.antrosios pusės- Lietuvos teatras nuėjo ilgą ir vingiuotą kelią, susipynė su lietuvių politiniu, visuomeniniu ir kultūriniu gyvenimu. Jo turtinga praeitis domina ne tik įvairių sričių tyrinėtojus, bet ir plačiąją visuomenę” (Maknys V.,Lietuvių teatro raidos bruožai, Vilnius, 1972,p.7).

 Pasak V.Bakutytės, teatrališkumu pasižymėjo Lietuvos kunigaikščių pramogos pilyje, garbingų svečių sutiktuvių bei valdovų vizitų į svečias šalis etiketas. Lietuvos- Lenkijos karaliaus Vilniaus dvare atsirado ir teatro trupės. 1635 metais Lietuvos didysis kunigaikštis ir Lenkijos karalius Vladislovas Vaza Vilniaus žemutinėje pilyje (valdovų rūmuose) įsteigė profesionalų operos teatrą, veikusį beveik 14 metų.

 Lietuvos Didžiojoje Kunigaikštystėje jau XVI amžiuje teatrai kūrėsi ir kituose dvaruose, o dvarininkai neretai tapdavo ne tik aktoriais ir režisieriais, bet ir dramų autoriais. Vytautas Maknys yra pabrėžęs, kad XVI- XVII a. „teatro trupės veikė Radvilų, Oginskių, Tyzenhauzų ir kituose dvaruose“ .

 Pirmieji žymesni Rokiškio gyventojai buvo kunigaikščiai Krošinskiai, kurie čia apsigyveno apie 1515 metus ir Rokiškio dvarą valdė du šimtus metų. Filosofas Bronius Deksnys savo straipsnyje Rokiškio kultūros žurnale „Prie Nemunėlio“, aprašydamas kunigaikščių Krošinskių dvarą ir jo turtus, remdamasis archyviniais dokumentais, tvirtina, kad Krošinskių dvaro sodyba buvusi didelė ir turtinga. Prie rūmų stovėjęs lobynas. Vilhelmo Tyzenhauzo sudarytame Krošinskių turtų sąraše be visą puslapį užimančio sidabrinių indų aprašymo minimos ir kitos brangenybės: šešios auksinės apyrankės, auksinis žiedas su antspaudu, žiedas su deimanto akute ir žiedas su deimantine rože, plunksna su deimantais, deimantinė rožė... Dviejų puslapių karinės amunicijos sąraše yra nemažiau įspūdingi sidabriniai, paauksuoti ir pasidabruoti, puošti deimantais reikmenys. O kur dar kiti dvarai, žemės, galvijai, arkliai (arklidėse buvę arabiškų ir turkiškų žirgų, dvaro bandoje- apie pusantro šimto kazokiškų žirgų)... Visai natūralu daryti prielaidą, kad kilmingi, turtingi ir pagal to laiko standartus išsilavinę žmonės, savo dvaro laisvalaikiui panaudojo ir „teatrinę formą“. 1715 metais Juzefas Krošinskis Rokiškio dvarą užrašė savo patėviui Jonui Tyzenhauzui, garsios grafų Tyzenhauzų giminės atstovui.

 Ir vis tik XVI- XVIII amžiais pagrindinė Lietuvos teatrinio gyvenimo forma buvo mokyklinis teatras. Pasak V.Zaborskaitės, “jo spalvingi ir puošnūs vaidinimai kolegijų kiemuose ir aulose, į gatves išsiliejusios iškilmingos eisenos, šventės su fejerverkais, muzika ir dekoracijomis ne tik formavo teatrinę sąmonę, ugdė teatrališkumo supratimą ir skonį, bet buvo ir svarbi visos epochos, kuri laikoma pačia teatrališkiausia Europos istorijoje, kultūrinės atmosferos apraiška”. Dauguma mokyklinės dramos tyrinėtojai pabrėžia jos ryšį su viduramžių teatru. Pirmasis žinomas mokyklinis vaidinimas įvyko 1570 metais Vilniaus kolegijos kieme. Aišku, kad mokyklinio teatro pėdsakų Rokiškio krašte tuo laikotarpiu, matyt, neturėjome, juolab, kad pirmosios turimos žinios apie pas mus veikusią mokyklą tesiekia 1664 metus.

 V.Zaborskaitės knygoje “Prie teatro ištakų” , pasakojant apie mokyklinį teatrą, minimas ir XVIII a. pirmos pusės veikalų autorius, dar XVII amžiaus pabaigoje Rokiškyje pasirodžiusios grafų Tyzenhauzų giminės atstovas, Antanas Tyzenhauzas. Štai 1726 m.kovo 2 dieną buvo pastatytas jo veikalas “Ictus oculi ad fatalem basilica poculi scopulum” (“Žvilgsnis į pragaištingą karaliaus taurės negailestingumą”). Pateikiamas ir dar vieno, 1727 m. vasario 22 d. A.Tyzenhauzo spektaklio “Regni sacra fames” (“Prakeiktas valdžios troškimas”) prologas: “Edelfo genijus, stovėdamas ant karo grobio ir ginklų nuolaužų, pasistiebęs stengiasi pasiekti virš jo kabantį karališkosios valdžios simbolį- liūtais paremtą Anglijos sostą. Bet čia staiga įsiveržia kaulėtos pabaisos, ir išsigandęs Edelfo genijus prasmenga į gelmes”. Aprašomas ir muzikos bei dainų panaudojimas šiame spektaklyje: “…ragų melodija skelbia iškilmingos medžioklės pradžią, trimitai kviečia į puotą, kur garbingus svečius linksmina “kilmingiausių Anglijos jaunuolių šokis”. Vaišes paįvairina keliaujančiais aktoriais persirengusių Polarno ir Makrino šokis”.

 Įdomu, kad su teatriniu gyvenimu glaudžiai susijęs buvo ir garsiausias Rokiškio grafų Tyzenhauzų giminės atstovas- Lietuvos Didžiosios Kunigaikštystės rūmų iždininkas, karališkųjų ekonomijų ir manufaktūrų valdytojas, Gardino seniūnas, žymus ekonominio ir kultūrinio gyvenimo reformatorius Antanas Tyzenhauzas (1733- 1785). Besimokydamas Vilniaus jėzuitų kolegijoje, jis vaidino mokykliniame spektaklyje. Vėliau šis žmogus tapo teatro kūrėju ir globėju Gardine, Pastovyse.

 G.Giunterytė- Puzinienė, kurios dėdė buvo Rokiškio ir Pastovių dvarų savininkas Konstantinas Tyzenhauzas, savo 1815- 1843 metų dienoraščiuose taip aprašo 1838 m. išvyką į Tyzenhauzų Pastovių dvarą: “-Pastoviškiai pakvietė mus atvažiuoti rugpjūčio 5 d., nes kaip tik tą dieną turėjo įvykti kelios šeimyninės iškilmės. Atvažiavę keliomis dienomis anksčiau, užtikome ponią Mostovską su sūnumi Artūru. Pagrindinis apartamentas dar buvo atidarytas, vyko pasiruošimas mėgėjų teatrui. Varšuvietės purtė galvą, kai užeidavo kalba apie klasikinę pjesę. Tad buvo pasirinkta ištrauka iš “Esteros”, gyvasis paveikslas iš “Atalos” ir ponios de Žanli pjesė “L’aveugle de Spa”(“Neregys”). Hermancija siūlė linksmesnę komediją, bet Marynę išgąsdino vien pjesės pavadinimas, nes motina jai neleido skaityti to kūrinio… Repeticijos, kostiumų siuvimas ir vakariniai šokiai labai gyvino Pastovių gyvenimą… Netgi dėdė buvo išmuštas iš savo įprastinių vėžių- dėl Esteros ir Atalos ištraukė saugomus žmonos deimantus ir brangenybes, iš skrynių, kurių dangčiai nebuvo atkelti gal pusę amžiaus,- iždininko Tyzenhauzo garderobą: aksomo ir gelumbės frakus, siuvinėtus auksu ir sidabru, kuriuos irgi patikėjo Matynei, kad iš jų nagingoji Esmeralda sukurtų kostiumus ponios de Pompadur laikų menuetui. Tad ėmėme improvizuoti kostiumus: žabo ir perukus iš Rokiškio lino- ponams, kykus ir apsiaustėlius- damoms. Vieną vakarą pasirodėme taip, kaip Liudviko XV dvaras…Močiutės vardadienio iškilmės prasidėjo iš pat ryto- fragmentu iš “Šventosios Elžbietos gyvenimo”… Vakare renginius pradėjo gyvasis paveikslas…”

 Aprašydama gimtąjį Dabraulėnų dvarą tais pačiais metais , Gabrielė Giunterytė- Puzinienė mini valgomajame įrengtą sceną, kulises, uždangą spektakliams bei repeticijas. Ištekėjusi Gabrielė atsidavė kūrybai. Jos dramos kūriniai buvo populiarūs Lietuvoje, juos statė Vaikuškyje, Kosakovskių dvare, veikęs teatras, Vilniaus miesto viešojo teatro trupė.

 Žinodamas Tyzenhauzų- Pšezdzieckių giminės meninius polinkius, net neabejoju, kad jų valdymo laikoptarpiu, Rokiškio dvare vaidinimai buvo taip pat populiarus laisvalaikio užsiėmimas. Tai patvirtina ir V.Bakutytė, savo knygoje “Vilniaus miesto teatras: egzistencinių pokyčių keliu 1785- 1915”, pažymėdama, kad “XIX a. pabaigoje- XX a. pradžioje pjesių ištraukos vaidintos Rokiškio dvare, kurio savininkais po Tyzenhauzų buvo grafai Pšezdzieckiai…”

 Rokiškio rajono Salų istoriją tyrinėjęs Vincas Kriaučiūnas, savo knygoje “Salos prie žydrojo Dviragio” pažymėjęs, kad 1855- 1863 metų laikotarpyje Salų dvarą iš Liucijono Morikonio įsigijo Tyzenhauzai, tvirtina, kad Tyzenhauzams valdant ir Salos tapo svarbiu kultūrinio gyvenimo centru. Čia vykdavo visoje Kauno gubernijoje geriausi pobūviai, į kuriuos atvykdavo visa tų laikų grietinėlė net iš Vilniaus, o dvaro parke buvo įrengtas vasaros teatras, kuriame vaidino specialiai “pakviesti aktoriai ne tik iš kitų gubernijų, bet net iš Prancūzijos”.